Technická univerzita vo Zvolene

Technická univerzita vo Zvolene so sídlom vo Zvolene je verejná vysoká škola univerzitného typu.

Predchodcom Technickej univerzity vo Zvolene bola Vysoká škola lesnícka a drevárska, ktorá bola zriadená v roku 1952 Vládnym nariadením č. 30/1952 Zb. Zákonom NR SR č. 26/1992 Zb. zo dňa 17. decembra 1991 a účinnosťou od 23. januára 1992 bol jej názov zmenený na dnešný názov Technická univerzita vo Zvolene.

Od 18. februára 2012 je rektorom univerzity Dr. h. c. prof. Ing. Rudolf Kropil, PhD.

Poslaním Technickej univerzity vo Zvolene je rozvíjať tvorivé vedecké bádanie a na jeho základe poskytovať vysokoškolské vzdelávanie vo všetkých troch stupňoch v slovenskom a európskom výskumnom a vzdelávacom priestore.

V oblasti vzdelávania napĺňa svoje poslanie v študijných odboroch lesníctvo, drevárstvo, ekológia a environmentalistika, výrobná technika, ale aj v príbuzných umeleckých, ekonomických, prírodovedeckých a technických odboroch so zvýšeným dôrazom na zastúpenie programov druhého a tretieho stupňa štúdia a akreditáciu a uskutočňovanie programov v cudzích jazykoch.

Víziou Technickej univerzity vo Zvolene po roku 2016 je byť univerzitnou vysokou školou s významným postavením v Európskom a vzdelávacom a výskumnom priestore najmä v tradičných oblastiach svojho pôsobenia. V doplnkových a aplikačných oblastiach bude plniť najmä slovenské a regionálne potreby.

Rektori 
Prof. RNDr. Ing. JUDr. František Papánek v rokoch 1950 – 1955 
Prof. Ing. Víťazoslav Sprock v rokoch 1955 – 1962 
Prof. Ing., CSc. Elígius Hromada v rokoch 1962 – 1965
Prof. Ing. Pavel Višňovský v rokoch 1965 – 1969  
Prof. Ing. František Setnička v rokoch 1969 – 1971
Akademik Adolf Priesol v rokoch 1971 – 1990
Prof. Ing., CSc. Vilém Štefka, DrSc. v rokoch 1990 – 1994  
Prof. Ing., DrSc., člen korešpondent SAV Štefan Šmelko v roku 1994  
Prof. RNDr., DrSc. Milan Marčok v rokoch 1995 – 2001
Dr.h.c. prof. Ing., CSc. Mikuláš Šupín v rokoch 2001 – 2004
Prof. Ing., CSc. Ján Tuček 2004 – 2012
Dr. h. c. prof. Ing., PhD Rudolf Kropil od roku 2012

Fakulty 
Technická univerzita vo Zvolene má v súčasnosti 4 fakulty:
 Lesnícka fakulta (LF TU)
 Drevárska fakulta (DF TU)
 Fakulta ekológie a environmentalistiky (FEaE TU)
 Fakulta techniky (FEaVT TU)

Študentská organizácia WoodenWorld 
WoodenWorld je študentskou organizáciou Technickej univerzity vo Zvolene. Združuje študentov všetkých fakúlt. Študenti pod jeho hlavičkou organizujú rôzne podujatia, prednášky, zábavy, propagačné a športové podujatia. Pod svojou hlavičkou združuje rôzne voľnočasové aktivity a krúžky pôsobiace na pôde Technickej univerzity vo Zvolene. Pravidelne organizujú napríklad Univerzitné dni, alebo univerzitný beh Šrégom nočným Zvolenom. Obľúbenou je tiež akcia Októberfest konaná na začiatku zimného semestra. Organizácia pomáha študentom napĺňať potreby ich štúdia. Udržuje tiež kontakty s podobne zameranými študentskými organizáciami v Európe. Pravidelne sa zúčastňuje aj medzinárodného stretnutia študentov drevárstva a lesníctva Interfob. Organizácia sídli v budove Internátu Ľ. Štúra na Študentskej ulici 17, v miestnosti Klubowňa.

Krúžky a činnosti 
 INROInternátny rozhlas, alebo aj Internátne (internetové) rozhlasové štúdio.

Referencie

Externé odkazy 
www.tuzvo.sk – oficiálna stránka univerzity
is.tuzvo.sk – informačný systém univerzity
df.tuzvo.sk – Drevárska fakulta
lf.tuzvo.sk – Lesnícka fakulta
fee.tuzvo.sk – Fakulta ekológie a environmentalistiky
fevt.tuzvo.sk – Fakulta environmentálnej a výrobnej techniky
www.tuzvo.hostujem.sk – fórum pre študentov univerzity

 
Univerzity na Slovensku
Verejné vysoké školy na Slovensku
Školy vo Zvolene
Organizácie založené v 1952